


O Volapükaflens Valöpo! 


Adelo sol nidon, e stom binon vamik. Sekü atos, fredobs veno. 
bi hitüp kömon: säsun vakenas, delas lunik, memamagotas jönik. 





Hiflen John Cartwright älärnom Volapüki bü yels deglul. 
visit lü cl ‘Hampton Court,’ älärnom kaniti vönik tiädü “Sumer is icumen 
= Nu clükömon hitüp). 








Ekö tradutod omik: 


Nu elükömon hitüp, 
Kaniton kukuk. 

Sids sprotons, e yebalän, 
Glofon dönu fotil. 
Kanitolös! 

Lü jipül vokof jijip. 
Vokof kun lü bubül. 
Galikons histäg e tor, 

E kaniton kukuk! 


Kukuk, kukuk, ol kanitol fredo, 
neföro stopolös! 


Senäl yofik kion! Binon lobakanit jafäbas jafoteme, kel plakon 
juiti ninälik lifa nulik pos tim taka. 


Danobs oli, o flen Cartwright , demü galükam pötik at. 
Zelobsös, id obs, zälasäsuni stunabik somik! 
Valikosi Gudikün Oles ed Olji 





VI:42 :2012 
REGÄN SÜLAS SÜMON AD. .... 





Regän sülas sümon ad mutaragran, keli ek äsumon 
ed äsovon ini läned oka. Binon vo smalikün sidas valik, ab 
ven edaglofon, binon gretikum ka härbats, ed evedon bim, 
sodas böds sila kömons ad nästön ini tuigs ona. 


Rėgän sülas sümon ad lefapest, keli vom äsumof ed 
ämigof ini böjuls kil meila, jüs pämökon löliko ko lef. 


Regän sülas sümon ad fitafilät, kel pejedon ini mel, e 
konleton dinis valasotik. Ven binon fulik, tiroms oni sui jol, 
seidoms okis e sesukoms dinis gudik, e jedoms onis ini 
ninädians; e badädi mojedons. 


Regän sülas sümon ad reg, kel ämeikom 
matedafidedi pro son okik, ed älesedom dünanis okik ad 
vokön utanis, kels pivüdons pro matedafided; ab no ävilons 
kömön. Dönu älesedom dünanis votik, ko komit: “Sagolsöd 
vüdäbes: ÆEkö! fided obik pemökon, hobubs e veter 
pepinädüköl pepugons, e val binon blümik. Kömolsöd lü 
matedafided! “ Ab nes demön atosi, ägolons, balan lü läned 
okik, votan lü tedabüsid okik; e retans ägleipons dünanis 
omik, ed ämiträitons ed ädeidons omis. Nu reg at 
äzunikom, ed älesedom kriganis okik ad dadeidön 
sasenanis, e ad lefilükön zifi onas. Täno äsagom dünanes 
okik: “Matedafided binon sio blümik, ab vüdäbs no 
ävöladons pro at. Gololsöd lü traväröps vegas, e vüdolsöd 
ad matedafided alutanis, kelis otuvols.” Dünans et nu 
ägoloms sui vegs, ed äblinoms valanis, kelis ätuvoms, 
badikanis e gudikanis. E tab matedafideda äbinon fulik me 
lotans. Ven nu reg änükömom ad lelogön lotanis lenseatöl, 
älogom us meni, kel no ilenükon matedaklotemi; äsagom 
ome: “O flen! Lio ekömol-li isio nen matedaklotem? “ Ed 
ämüätikon. Täno reg äsagom dünanes: “Tanolsöd futis e 
namis omikis, lasumolsöd omi e jedolsöd omi ini dagöp 
plödikün! Us drenam e knir tutas odabinons. Ibä mödikans 
pevokons, ab nemödikans pevälons.” 

(Tradutods fa hiel Arie de Jong) 

TALEN 
(fa hiel Frank Roger) 


Hiel Stuart äzogom, ed älogedom züo. Idunom saidikosi. 
No äkanoy lilön igo noidi fibikün se zif, fagotü spat minutas deg. 
Länod äbinon vo sigik; muskeps äcenons ad bimüls smalik 
pefainiköl Böds nonik ädabinons us; te näsäks ömik, kels ärönons 
mo e ge, äpladulons nimavoledi us. Top at äbinon dialik ad disin 
oma. 


Äblotükom bäki, ed ädoniologetom lü glun. Suno osevom, 
va okanom gebön täleni okik ma plän tidala: “Tikäl ola dalabon 
nämi legretik, kel neföro büo pegebon. Stebedon eki ad tüvön 
oni,” isagom. 


“Säntret levemik, äsi viläl gretik odälädons oli ad dunön 
milagis aldelik. No dasevol nämi gretik tikäla olik. Nüdranolöd 
dibiko ini tikäl ola, e gebolöd, no peneletöl, täleni ola. Ab 
fümükolöd, das obinol ai mastan ota. Ostunikol, e täläkt ola 
olitikon”. Pos düps mödik preparama lanik e studas teorik, ekö fino 
pöt gönik ad blufodön vobedi tidama.” 





"Primobsös!” ätikom Stuart. “Gebobsös nolis valik teorik 
at.” Älogetom muskepi fo om, ämoükom tikamagotis neveütik se 
tikäl oka, ed äsänträtükom tikäli sui glof at. Dibü lan omik, näm 
gretik äsvelädon ai plu. Ti äbemaston oni. Dub viläl teik äplöpom 
ad bemastikön nämi gretik at, e ad säntretükön oni sui muskep. 
Süpädü om, äfredom ad dasevön, das muskep äprimon ad mufön, 
ad grünikön. Tidan omik igidetom. Düps mödik studa ä pläga fino 
äflukons. 


Anu muskep äspröton stagis e sprotianis, kels äprimons ad 
kripön love glun nefluköfik. 


Pos timüls ömik, muskep itelon gretoto e sprotians iflorons. 
Florableds äredikons ed äfalons glunio, kiöpao pälasumons fa 
sprotians branöl ad pagebön as dön. Stags äsprotons tuigis, kels 
äglofons ai geilikumo. Sprotians äbigikumons ai, pävilupons bal 
love votik ad jafön tapädi gloföl, kel ätegon sürfati ai vidikumi. 

Bü nelunüp, muskep ivedon plan madik labü flors kölas 
jönik, kel äsproton tuigis e sprotianis votik mödikum. Süpädü 
Stuart, älogom, das näsäks, kels äkripons züo, päfanons fa 
sprotians, pävilupons e pänespalons fa ons. Plan ivedon midifidik, 
e valikos fo on päfidon. Ab äglofon ai plu, ed äsumon valikosi 
rivoviko. Bimüls e tufs muskepa votiks, kels pisumons, 
pädönulifikons, e suno äbinons lims stäänükama susbundanik. 


Ekö smilil anu su logod ela Stuart. Neföro büo ikredom, 
das dalabom täleni so nämiki, so milagiki. Do ileadom finükön 
säntreti oma, bit, keli iprimom, äfövon ai. Kis jenosöv-li? Lifazäl 
omik, keli ijafom dub geb muskepa nemödik — lifazäl somik, 
ofövon-li, ovedon-li cöngul smalik, ovedon-li taid travärü länod 
sigik, keli no okanoy stöpön, e kel ovotafomon oni ini planavoled 
bundanik? OÖslugon-li näsäkis, äsi nimis votik, kels ponüsugons ini 
balatam te bal? Kisi jenöfo idunom-li? Ovedon-li täd, igo most, 
kel ovikodon valikosi? Binom-li, om it, mastan ota? Okanom-li 
stöpön, u nosükön utosi, kelosi ijafom? 


Vilom löädön, gestepön, logön vobi oka fagotao, e 
kontrolön va äkanom reigön bundanöfi lifa, keli ijafom, ab no 
äkanom löädön. No äkanom mufön lögis oka. Doniologom, ed 
äjekom ad dasevön, das futs e donolögs lölöfiko pivilupons fa 
sprotians. Steifülom ad moükön onis, ab vano. Gleipom sprotianis 
me nams bofik ad sleitön onis de lögs, ab äbinons tu nämiks. Ven 
ävilom livükön doatis oka ad disinön votikosi, no äkanom dunön osi, 
bi sprotians ya ivilupons i doatis. Anu igo nams pivilupons, ed 
äkanom te küpön sprotianis, kels äföfioglofons valöpo. 
Viluponsöv-li omi, lupons näsäkis, e fidonsöv omi, nüsugön 
omi? Plan at, ovikodon-li jafani it? Kanom-li dunön nosi? Binom- 
li no plu mastan? 





Dü tim, dü plan äfövon ad vilupön viktimi, ätikom: “döbob, 
ob it, dö atos. Esötob täxetön täleni obik bü geb ota. Sosus ilogob 
fani ä fidi näsäkas, esötob büologön sekis. Ebinob nesufädik, 
nekälik, fopik. Ed anu binob viktiman jafäba lönik. Somo obinob 
nüsugäb ota. Fin somik bo lönedon tefü ob. Ekö bo lon valemik, 
keli etüvob, ekö bo desin finik tidala obik. Atos bo äbinon dasev 
dibik, keli esötob gleipön. Liedo dasev et ekömon tu latiko. 
Evifikob tumödo ad blufön täleni oba. 

Nu sprotians ävilupons omi ti lölöfiko. Meditom: “Atos 
obinos-li büologam fäta jafäbas valik? Fäta zifa kobü milans mödik 
lödanas-li? Fäta vola plödü zif-li? Fäta menefa-li? Fäta lifa 
taledik-li? Seiman, seimo, no kanon-li stöpön progedi dina somik, 
ud ovikodon-li vali? 


Ab plan, ofölon-li zügoli natik: glofikam — fibikam — 
deadikam, ud ofövon-li dü period semik, ad fino fainikön büä däm 
seimik fefik podunon? U planatapäd rölöl at, otenükon-li doatis 
nenstopovik valöpio, to mens valik? 


Du sprotians ävilupons valikosi fo logs omik, älabom visioni 
finik: Paokalüp äbinon nevitovik, ed äbinon grünik! 


e o o o o 
DAJONÄD IN BUKEM TATA BAYÄNIK 

Pötü deadamadel tumyelik pädana Johann Martin Schleyer 

(1831 - 1912), Datuvan Volapüka, ojenon Dajonäd in Bukem Tata 

Bayänik tü del 14“ yunula, yela 2012 (dödel). Pos maifükam zelik 


Dajonäda, Bukemakor okaniton kanitis Volapüko. 


Tü del 15'yunula (fridel), ojenons spikäds lul in Bukem, 
kels id ogebidons bukafomo. 


Detülis mödikum kanoy tuvön ladetü: 
http://www. bsbmuenchen.de 


Danädü Vicifal D . ) 


TIKAMAGOTS FRUTIK 
Dü neit, kats valik binons gediks. 


Sinod pekoeföl, sinod lafo pepardöl. 

LÄLID -KAPIT VELID (4) 
(fa hiel Lewis Carroll) 


TIEDAZÄLUL LIENETIK 


“Elilob sümikosi,” äsagof Lälid. “Id osevol, das vöds 
sököl binons: 


“Löpü talaglöp mu gretik flitol 
Äs tiedaboed silo vebol. 
Glimolös, glimolös - ” 


Anu Liron älemufükom oki, ed äprimom ad kanitön du 
äslipom: Glimolös, glimolös, glimolös, glimolös- ed äkanitom so 
lunüpo, das ämutoy knibön omi ad stöpön omi. 





“Benö! Töbo ifinükob setüli balid,” äsagom Hätel, “das 
Köradam älöpiobunof ed äluvokädof: "Deidom misuri! Säcöpoyöd 
kapi omik!” 

“Kruäl dredabik kion!” ävokädof Lälid. 


“Ed ai sis tim et,” äfövom Hätel, lügo, “vilom dunön nosi, 
keli säkob ome! Binos ai düp mälid anu.” 


Süpo, Lälid älabof tikamagoti legudik. “Binos-li kod, das 
tiedadins somödik binons is?” äsäkof. 


“Si, gidetol,” ägesagom Hätel, seifölo: binon ai tiedadüp, 
e no labobs timi saidik vütimo ad lavön tiedadinis.” 


“Seko niludob, das zümufols ai zü tab,” äsagof Lälid. 
“Kuratiko so,” äsagom Hätel: “sosus efigebobs dinis.” 


“Ab kis jenos-li ven lükömols lü plad balid dönu?” Lälid 
äriskof ad säkön. 


“Bespikobsös üfo yegädi votik,” äropon Mäzul-Liev, cavölo, 

“Favikob dö atos. Mobob, das lädūül konof obes konoti.” 


“Liedo no sevob konoti,” äsagof Lälid, boso pemuifüköl lo 
mob at. 


“Liron üfo odunom osi!” bofikans ävokädons. “Galikolöd, 
o Liron!” E bofikans äkniboms otüpo flanis bofik oma. 


Liron ämaifükom nevifiko logis oka. “No äslipob,” äsagom 
me vög raodik, fibik: “Elilob vödis alik, kelis äsagols.” 


“Konolöd obes konoti!” äsagom Mäzula-Liev. 
“Si, begob oli!” älebegof Lälid. 
“E vifö!” älüükom Hätel, “voto oslipikol büä okonol oni.” 


“Seimikna ädabinofs sörs smalik tel,” äprimom Liron, go 
spidiko, “Ed änemofs Lisül, Lasül e Tilül; ed alikans älödofs donü 
fonäd -” 


“Ab kisi äfidofs-li?” äsagof Lälid, kel ai änitedälof dö fid e 
drin. 


“Afidofs te melatis,” äsagom Liron pos tik ömik. 


“Ab no mögos ad dunön soiko,” äsagof sofiko Lälid, “bi 
malädikofsöv.” 


“E jenöfo ämalädofs,” äsagom Liron; “ämalädofs vemo.” 

Lälid ästeifülof ad magälön lifamodi nekösömik somik, ab 
äbluvof tumödo dub atos; seko äfövof: “Ab kikodo lödofs-li donü 
fonäd?” 


"Drinolös tiedi mödikum, begö!” äsagom Mäzul-Liev ele 
Lälid go fefiko. 


“No edrinob nosi jünu," ägespikof Lälid me vög vemo 
skänik, "seko no kanob drinön mödikumosi.” 

"Vilol sagön, das no kanol drinön reply," äsagom 
Hätel: "binos vemo fasilik ad drinön mödikumosi, ka nosi." 


"Nek ävilom sevön cedi o/ik," äsagof Lälid. 
"Ag! Kif spikof neplütiko anu?" äsäkom Hätel levikodiko." 


Lälid jenöfo no äsevof vio gespikön atosi: seko äsumoi 
tiedi, bodi e böri ömik, tän flekof oki dönu lü Liron, e dönuof säki 
oka: “Kikodo älödofs-li donü fonäd?” 


Liron betikom säki ofa dü minuts ömik. Fino sagom: 
“Abinon jenöfo melatafonäd.” 


"Din somik no dabinon!” äprimof ad sagön Lälid, zunölo, 
ab Hätel e Mäzula-Liev äsagoms: “Sö! Sö! e Liron äsagom 
todäliko: “lf no kanol plütön, finükolöd konoti, ol it. 


“Nö! Fövolös konoti ola, begö! äsagof Lälid vemo mükiko; 
no oropol oli dönu. Ba dabinon bal. 


“Bal, dido!” äsagon Liron, leskaniko. ed äbaicedom ad 
fövön konoti. “Ed ibo sörs kil at - älärnofs ad däsinön ~- ” 


“Kisi ädäsinofts-li?” äsäkof Lälid (kel ya iglömof promi oka 
ad no ropön). 


“Vilob labön bovüli klinik,” äropom Hätel:; “mufobsös 
föfio me plad bal.” 


Ämufom äsä äspikom, e Liron äsökom omi: nu Mäzul-Liev 
ämufom ini plad Lirona, e Lälid boso nevilöfo ämufof ini plad 
Mäzul-Lieva. Jenöfo Hätel äbinom utan, kel ifrutom ceni, e stad 
ela Lälid äbinon jenöfo badikum ka büo, bi Mäzul-Liev ebo anu 
ispilom miligi ömik se luflad ini boved oka. 


“Melatis,” äsagom Liron, löliko nen vätälön atna gespiki. 


(Fävot_osökon. ün mul okömäl) 


